recursal/SuperWikiNEXT-32B huggingface dataset:
**סמיון מאירוביץ' בּוּרמן** (ברוסית: **Семён Меерович Бурман**;‏ 23 באוקטובר 1908 - 1 בפברואר 1976) היה יהודי יליד האימפריה הרוסית. עוטר בשלוש הדרגות של עיטור התהילה על פעולותיו במהלך מלחמת העולם השנייה.

ביוגרפיה
--------

בורמן נולד בפאסטוב שבאוקראינה למשפחת פועלים. ב-1909 עבר יחד עם הוריו לרוז'ין שליד ז'יטומיר, שם גם סיים את בית הספר. בהמשך עבד כתבניתן במפעל "הנפחיה של לנין" בעיר קייב. בין השנים 1926 - 1929 שירת בצבא האדום בסדיר. ב-1941 גויס שוב ונמצא במערכה כבר מתחילתה. הצטרף למפלגה הקומוניסטית ב-1942.

ב-1943 במהלך אחד הקרבות בהם נהרג מפקד המחלקה, עודד את החיילים, שיתק את המקלע שירה עליהם, חיסל שלושה גרמנים, נפצע קשה ושכב בבית חולים חצי שנה. על הפעולה קיבל בורמן את עיטור הכוכב האדום. בורמן חזר לתפקיד מפקד כיתה ברגימנט חיל רגלים מספר 487 שהשתייך לאוגדת חיל רגלים מספר 143.

במהלך הקרבות בין ה-10 בספטמבר ל- 15 בספטמבר 1944 בצידו המזרחי של נהר ויסלה בפרברים הדרום-מזרחיים של ורשה השתלט יחד עם חיילים אחרים על עמדה מבוצרת במהלך לחימה שכללה קרב ידני ועל כך קיבל עיטור התהילה מדרגה שלישית.

ב-5 בפברואר 1945 במהלך קרב שנערך דרום-מערבית מדויץ' קרונה (כעת עיר ואלץ' שבפולין) שיתק בורמן בעזרת מקלע 3 מקורות ירי וב-19 בפברואר במהלך מתקפת נגד של הגרמנים חיסל עד 10 חיילים נאצים. על כך קיבל עיטור התהילה מדרגה שנייה.

לפני צליחת אודר עבר סמוך לצידו הגרמני של הנהר, גילה עמדות גרמנים, ויחד עם חיל נוסף זרק רימונים על הכוח שניסה להתקרב אליהם ולכד בשבי חייל גרמני. לאחר הצליחה במהלך התקפות נגד של הגרמנים חיסל במקלע מקסים כ-50 חיילים וקצינים.

ב-27 במרץ 1945 בהשתלטות על גבעה גבוהה במרחק 12 קילומטרים צפונית לעיר וריצן עם יחידת מקלענים חדר בין הראשונים לעמדה הגרמנית, החליף את מפקד המחלקה שיצא מן המערכה והמשיך בעקבות הכוחות הנסוגים, חיסל 2 עמדות מקלעים מספר רב של חיילים וקציני ורמאכט. נפצע אך סירב להתפנות. בפאתי ברלין נפצע באופן קשה. על פועלו זה עוטר בכל שלוש הדרגות של עיטור התהילה.

שוחרר מן הצבא באוקטובר אותה השנה. חזר לקייב ובהמשך עבד במפעל ניסוי למכשור לא שגרתי.
יוסף פיין
**יוסף פיין** (1903 – 15 במאי 1949) היה איש ההתיישבות העובדת בצפון ארץ ישראל, מפקד בכיר ב"הגנה" וחבר קיבוץ דגניה א'.

תולדותיו
--------

יוסף פיין נולד במטולה כבן חמישי להוריו. הוריו היו אנשי העלייה הראשונה ומייסדי המושבה, שחינכו את 11 ילדיהם ברוח מורשת החלוציות שלהם. יוסף הנער ספג עם תושביה את החורבן והגירוש בתקופת מאורעות תל-חי. לאחר שנות נדודים ביישובים ואתרים בארץ, בין השאר במושבה מגדל, הצטרף כחבר לקיבוץ דגניה א', ושם הקים את משפחתו.

אחיו הבכור, צבי פיין, היה ממייסדי נהלל; האח יהודה פיין, ממייסדי המושב נחלת יהודה (כיום חלק מראשון לציון); האח הרביעי, אפרים פיין, ממייסדי המושבות שוני (כיום בנימינה), גבעת עדה; הלל פיין, ממקימי קיבוץ יפעת.

פיין השתתף ברכישת קרקעות מערבים ברחבי הגליל. הוא לקח חלק בניהול והקמת יישובי חומה ומגדל, ובכלל זה היה ממייסדי חניתה וה"מוכתר" שלה. בתקופת מאורעות תרצ"ו-תרצ"ט היה ממייסדי "גדוד הצפון" – אחד מעשרת הגדודים האזוריים של משטרת היישובים העבריים בחסות השלטונות הבריטיים. פיין יצר תשתית של מודיעין עבור "ההגנה", וארגן הבאת יהודים והעפלה דרך גבולות הצפון של ארץ ישראל המנדטורית.

קברו של יוסף פייןבשנות מלחמת העולם השנייה, משנת 1940, היה פיין מפקד בכיר בארגון "ההגנה" בפעילותה בלבנון וסוריה. "ההגנה" נרתמה לכך, בעקבות פניית מנהלת המבצעים המיוחדים (SOE) של ממשלת בריטניה אל המחלקה המדינית של הסוכנות היהודית; יחד עם טוביה ארזי הקים פיין רשת תעמולה, מודיעין, חבלה והמרדה אשר פעלה בקרב האוכלוסייה המקומית, ערבים ויהודים, כנגד גרמניה הנאצית ובעד בריטניה ו"צרפת החופשית" בהנהגת שארל דה גול. ארזי ואנשי "הגנה" נוספים נתפסו ונכלאו, כאשר פיין המשיך את פעילות הרשת מן הארץ. לאחר מלחמת העצמאות התמנה למפקח על הרכוש הנטוש.

במאי 1949 נפצע בתאונת ירי מפליטת כדור מרובה ציד, ונפטר מפצעיו לאחר מספר ימים. על קברו נכתב כי נספה בתאונת עבודה. 

אחד משלושת בניו הוא מוטי הוד, שהיה מפקד חיל האוויר הישראלי במלחמת ששת הימים.

לקריאה נוספת
------------

* פנחס עזאי (לנדר), **יוסף פיין**, הוצאת קיבוץ דגניה א', תש"י-1950.

קישורים חיצוניים
----------------

* יוסף פיין, באתר הפלמ"ח
* יוסף פיין, דבר, 16 במאי 1949
* ההיסטוריה של בית שלום

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 6957 2817
* VIAF: 97507739
* WorldCat: viaf-97507739

 |
השוואת גודל, צבע, וטמפרטורה (של פני השטח במעלות קלווין) בין (מימין לשמאל) כוכב הלכת צדק, ננסים חומים, ננס אדום והשמש
**מסת צדק** (באנגלית גם MJ או MJUP), היא יחידת מסה השווה למסה הכוללת של כוכב הלכת צדק (‎1.8986×1027‎ ק"ג או 317.83 מסות כדור הארץ). 'מסת צדק' מהווה יחידת מידה לתיאור מסות של ענקים גזיים, כוכבי לכת חוץ-שמשיים וננסים חומים.

מסות יחסיות של כוכבי הלכת הענקיים של מערכת השמש החיצונית
עד לשיגור טלסקופ החלל קפלר רוב כוכבי הלכת שנצפו מחוץ למערכת השמש הם בעלי מסת צדק אחת או יותר. הסיבה לכך היא שקל יותר באופן משמעותי למצוא גופים בעלי מסת צדק. כוכב לכת בעל מסת צדק במרחק הקפה של יחידה אסטרונומית מכוכב דמוי שמש, גורם לשינוי משרעת בכוכב האם של 28 מ'/שנייה, שניתנת לזיהוי באמצעות הטכנולוגיה הנוכחית. כוכבי הלכת הקלים ביותר לזיהוי באמצעות מדידת מהירות רדיאלית הם בעלי מסה גבוהה ומסלולים קרובים לכוכב שלהם. עובדה זו מייצרת 'הטיית בחירה' לטובת כוכבי לכת בעלי מסת צדק. כמו כן, לכוכב לכת עם מסת צדק או יותר יש סיכוי גבוה יותר להיות מזוהה באמצעים אחרים, כגון ליקוי או מיקרו עידוש כבידתי.

גוף בעל מסת צדק יכול להיות בעל ממדים שונים. לדוגמה, לכוכב לכת שמסתו מסת צדק אך הרכבו דמוי ארץ יהיה רדיוס השווה לבערך חצי רדיוס צדק. בדומה לכך לצדק חם שמסתובב במסלול קרוב סביב כוכב יכול להיות רדיוס גדול יותר. מצד שני, הרדיוס של ננס חום (שמסתו נעה בין 13 ל-75 מסות צדק) דומה מאוד לשל צדק (כ-10%- 15% יותר).

המסה המינימלית התאורטית שכוכב יכול לקיים בה היתוך של מימן (1H) בליבה, מוערכת בכ-75 מסות צדק, אם כי היתוך של דאוטריום (2H) יכול להתרחש אצל ננסים חומים במסה נמוכה של כ-13 מסות צדק.

במערכת השמש, המסות של כוכבי הלכת החיצוניים יכולים להימדד במסות צדק.

* צדק - 1.000
* שבתאי - 0.299
* אורנוס - 0.046
* נפטון - 0.054

ניתן להמיר מסת צדק אחת ביחידות דומות:

* 25,839 מסות ירח (ML)
* 317.83 מסות כדור הארץ (M⊕)
* 0.0009546 מסת שמש (Ms)

ראו גם
------

* מסת שמש

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מסת צדק** |

1. ↑  information@eso.org, Jupiter, esahubble.org (באנגלית)
**רבקה סמית'** (באנגלית: **Rebecca Smith**; נולדה ב-14 במרץ 2000) היא שחיינית קנדית. סגנית אלופה אולימפית (טוקיו 2020) במשחה שליחות 4x100 מטר חופשי, אלופת עולם בבריכת 25 מטר (אבו דאבי 2021) במשחי שליחות ופעמיים ברציפות סגנית אלופת עולם בבריכת 25 מטר (אבו דאבי 2021 ומלבורן 2022) במשחה ל-200 מטר חופשי.

קריירה
------

סמית' נולדה וגדלה ברד דיר, אלברטה, קנדה.

### 2017

באליפות העולם שנערכה בבודפשט ביולי 2017 זכתה במדליית ארד במשחה שליחים משולב 4x100 מטר מעורב, לאחר ששחתה בשלב המוקדמות. 

### 2018

במשחקי חבר העמים שנערכו בגולד קוסט, קווינסלנד, אוסטרליה ב-2018 היא זכתה במדליית כסף במשחה שליחות 4x200 מטר חופשי.

### 2019

באליפות העולם שנערכה בקוואנגג'ו, קוריאה הדרומית ביולי 2019 היא זכתה ב-3 מדליות ארד במשחי שליחות (4x100 מטר חופשי, 4x200 מטר חופשי ו-4x100 מטר מעורב) לאחר ששחתה אותם בשלב המוקדמות. 

### 2021

#### סגנית אלופה אולימפית

באולימפיאדת טוקיו היא זכתה במדליית כסף במשחה שליחות 4×100 מטר חופשי ביחד עם קיילה סנצ'ז, מרגרט מקניל ופני אולקסיאק בתוצאה של 3:32.78 דקות, אחרי אוסטרליה קבעה שיא עולם חדש של 3:29.69 דקות ולפני ארצות הברית (3:32.81 דקות), כשחיינית שלישית היא קבעה ב"זינוק שליחות" תוצאה של 53.63 שניות.

באליפות העולם בבריכת 25 מטר שנערכה באבו דאבי, איחוד האמירויות הערביות בדצמבר אותה שנה היא זכתה ב-4 מדליות, 3 זהב במשחי שליחים ו-1 כסף אישית. מדליית כסף במשחה ל-200 מטר חופשי בתוצאה של 1:52.24 דקות, אחרי שיבון הוהי מהונג קונג (1:50.31 דקות) ולפני פייג' מאדן מארצות הברית (1:53.01 דקות). מדליות זהב במשחה שליחות 4x100 מטר חופשי ביחד עם ארצות הברית בתוצאה של 3:28.52 דקות, לפני שוודיה (3:28.80 דקות), כשחיינית שלישית היא קבעה ב"זינוק שליחות" תוצאה של 52.11 שניות, במשחה שליחות 4x200 מטר חופשי בתוצאה של 7:32.96 דקות, לפני ארצות הברית (7:36.53 דקות) וסין (7:39.92 דקות), כשחיינית רביעית היא קבעה ב"זינוק שליחות" תוצאה של 1:51.68 דקות ובמשחה שליחים משולב 4x50 מטר חופשי, לאחר ששחתה בשלב המוקדמות.

### 2022

באליפות העולם שנערכה בבודפשט ביולי 2022 זכתה בשתי מדליות, כסף (משחה שליחות 4x100 מטר חופשי) וארד (משחה שליחות 4x200 מטר חופשי), לאחר ששחתה בשלב המוקדמות.

ראו גם
------

| עיינו גם בפורטל: |
| --- |
|  | **פורטל שחייה** |

קישורים חיצוניים
----------------

* רבקה סמית', ברשת החברתית פייסבוק
* רבקה סמית', ברשת החברתית אקס (טוויטר)
* רבקה סמית', ברשת החברתית אינסטגרם
* רבקה סמית', באתר olympedia.org
* רבקה סמית', באתר Swimrankings
* רבקה סמית', באתר SwimSwam
**מירב בן-דוד** (באנגלית: **Merav Ben-David**; נולדה ב-17 בינואר 1959) היא אקולוגית וזואולוגית ישראלית-אמריקאית. נכון לשנת 2020 היא מכהנת כראש מחלקת הזואולוגיה והפיזיולוגיה באוניברסיטת ויומינג (אנ') אשר בלאראמי, מחוז אולבני ויומינג. בן-דוד זכתה באוגוסט 2020 במועמדות המפלגה הדמוקרטית לבחירות למושב בסנאט מטעם מדינת ויומינג (אנ') לאחר שגברה על חמישה מתחרים אחרים. לפיכך, היא הישראלית-אמריקאית הראשונה שהייתה מועמדת בבחירות שהתקיימו בנובמבר 2020 לסנאט האמריקאי מטעם אחת משתי המפלגות הגדולות.

ביוגרפיה
--------

בן-דוד נולדה בנחלת יהודה, ושירתה בחיל האוויר (1978–1980). סיימה תואר ראשון ושני מאוניברסיטת תל אביב (בשנים 1984 ו-1986) ודוקטורט מאוניברסיטת אלסקה בפיירבנקס (אנ'). בתחילת שנות ה-90 שבה בן-דוד לישראל, אך עקב מחסור במקומות עבודה נסעה לאלסקה כדי לחקור את שינויי האקלים.

כאקולוגית, בן-דוד פרסמה מחקר אודות הפגיעה בלוטרות הים כתוצאה מאסון הנפט של אקסון ואלדז. ב-1999 עברה ללמד באוניברסיטת ויומינג, והתמקדה במחקר של טורפים ומערכת היחסים שלהם עם המערכת האקולוגית. היא פרסמה יותר מ-110 מאמרים המנתחים את שינויי האקלים, מינים בסכנת הכחדה והשפעת הזיהום על בעלי חיים.

בינואר 2020 הכריזה בן-דוד על התמודדותה לאחד משני מושביה של מדינת ויומינג בסנאט של ארצות הברית. באוגוסט 2020 היא גברה על חמישה מתחרים אחרים וזכתה במועמדות של המפלגה הדמוקרטית, בבחירות הפסידה בן-דוד למועמדת המפלגה הרפובליקנית, סינתיה לומיס.

קישורים חיצוניים
----------------

* אתר האינטרנט הרשמי של מירב בן-דוד (באנגלית)
* מירב בן-דוד, ברשת החברתית פייסבוק

* מירב בן-דוד, ברשת החברתית אקס (טוויטר)

* מירב בן-דוד, ברשת החברתית אינסטגרם
* רון קמפיאס, ארה"ב: ישראלית בדרך לסנאט?, באתר ישראל היום, 19 באוגוסט 2020
* ארבעה יהודים מתמודדים לסנאט בשנת 2020, באתר בחדרי חרדים, 23 באוקטובר 2020

הערות שוליים
------------

1. 1 2  Eli Cahan, "In Wyoming, an ecologist seeks a new niche as a U.S. senator", Science Magazine, October 19 2020
2. ↑  מייקל ג'נופסקי, Merav Ben-David, Israeli-born scientist, wants to be the next Senator from…Wyoming?, באתר Forward, 31 ביולי 2020 (באנגלית)
3. ↑  טוי סטאף, Israel-born ecology professor wins Wyoming Democratic Senate primary, באתר The Times of Israel, 19 באוגוסט 2020 (באנגלית)
4. ↑  קאלן דיס, Republican Cynthia Lummis wins Wyoming Senate election, באתר The Hill, 4 בנובמבר 2020 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007412331205171
* VIAF: 41153288261032650312
* WorldCat (עם VIAF): 41153288261032650312

 |
**אדוארג פרל "אד" פייגן** (באנגלית: **Edward Farrell "Ed" Feighan**; נולד ב-22 באוקטובר 1947) הוא פוליטיקאי אמריקאי לשעבר, שכיהן כחבר בית הנבחרים של ארצות הברית מטעם מחוז הקונגרס ה-19 של מדינת אוהיו במשך עשור, בין השנים 1983–1993.

ביוגרפיה
--------

פייגן נולד בעיר לייקווד השוכנת בצפון אוהיו. בשנת 1965 השלים את לימודיו התיכוניים בבית הספר התיכון סנט אדוארד, מוסד קתולי לבנים בלבד במערב קליבלנד. ב-1969 השלים לימודי תואר ראשון באוניברסיטת לויולה בניו אורלינס שבלואיזיאנה. לאחר מכן למד במכללת מרשל–קליבלנד למשפטים באוניברסיטת המדינה של קליבלנד, זאת במקביל לכהונתו בבית הנבחרים של אוהיו, הבית התחתון בבית המחוקקים המדינתי. את התואר קיבל ב-1978.

בשנת 1972 נבחר פייגן לראשונה לתפקיד ציבורי כחבר בית הנבחרים של אוהיו מטעם מחוז הבחירה השמיני שבסיסו בקליבלנד. כהונתו בבית הנבחרים המדינתי התפרשה על פני שש שנים, עד שנבחר לנציב מחוז קויאהוגה, תפקיד אשר מילא במשך ארבע שנים. ב-1977 התמודד פייגן לראשות עיריית קליבלנד, אך הפסיד בפער דחוק לדניס קוסיניץ', לימים חבר הקונגרס.

בבחירות אמצע הכהונה של 1982 נבחר לראשונה אל בית הנבחרים של ארצות הברית, כנציג מחוז הקונגרס ה-19 של אוהיו. מאז נבחר חמש פעמים נוספות. בבחירות 1992 לא התמודד לתקופת כהונה שישית, ככל הנראה בשל מעורבותו בשערוריית הבנקים בבית הנבחרים ומאבקו בבחירות המקדימות מול חברת הקונגרס המכהנת מרי רוז אואקר (אנ').

לאחר כהונתו בקונגרס החל לכהן כדירקטור בתאגיד "ProCentury", חברת ביטוח מומחיות בווסטרוויל ובחברות הבת שלה לביטוח בין השנים 1993–1996. מנובמבר 1997 עד לאוגוסט 1998 היה סגן נשיא בכיר בחברה "סנטרי שירותי עסקים" ("Century Business Services"). במרוצת השנים הוסיף לכהן כחבר במועצות מנהלים של עשרות חברות ותאגידים בארצות הברית, ומאז פברואר 2014 הוא המנהל הכללי של "קוביוס", חברת ייעוץ נדל"ן.

קישורים חיצוניים
----------------

ויקישיתוף מדיה וקבצים בנושא **אד פייגן** בוויקישיתוף
* אד פייגן באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  "Covius acquires RR Donnelley's real estate business

|  |  |
| --- | --- |
| בקרת זהויות עריכת הנתון בוויקינתונים | 
* US Congress: F000059

 |
**AR-7 Explorer** הוא רובה חצי-אוטומטי בקוטר 5.56 מ"מ מתוצרת חברת ארמלייט אשר פותח בידי יוג'ין סטונר, ממציא הרובה M-16, עבור חיל האוויר האמריקני, על מנת לשמש כנשק אישי לצורכי הישרדות של צוותי האוויר שלו.

פיתוח
-----

AR-7 פותח על ידי סטונר על בסיס דגמים קודמים של נשקי הישרדות אשר שימשו את צוותי האוויר האמריקנים.
בניגוד לדגמים הקודמים שדרשו דריכה ידנית באמצעות הסטת הבריח וגריפת כדור חדש מן המחסנית לפני כל ירייה, בדגם החדש נעשה שימוש במנגנון חצי אוטומטי של טעינה עצמית (Blowback), אשר עושה שימוש בלחץ הגזים הנפלטים בעת הירי לצורך ההסטה אחורנית של הבריח, והחזרתו קדימה באמצעות קפיץ לצורך גריפת והטענת כדור חדש בבית הבליעה.

AR-7 בנוי מחלקי אלומיניום ופלסטיק, המפחיתים משמעותית את משקלו. הנשק מורכב מארבעה חלקים מתפרקים (קנה, מחסנית, קת, ומנגנון ירי), המאוחסנים בתוך חלל מלא בקצף, אשר מקנה לנשק גם כושר ציפה במים. המטרה העיקרית שלה יועד הפיתוח הוא כאמור לאפשר לצוות אוויר שנטש מטוס לשרוד בשטח ולהשיג מזון באמצעות ציד.
אורכו הכולל של הנשק כשהוא מפורק כ-41 ס"מ, וכשהוא מורכב כ-89 ס"מ. משקלו הכולל כ-1,200 גרם. הנשק מצויד בכוונות ברזל קדמית ואחורית, ומאפשר רמת דיוק מספקת בירי למרחק של כ-45 מטר. קיים מגוון מחסניות לבחירה בתכולה של 10‏, 15‏, 25‏ ו-50 כדורים.

כשלים
-----

אמינות ההפעלה של AR-7 תלויה במיוחד במצב המחסנית והתחמושת המשמשת לירי. שיפוע הטעינה המהווה חלק מן המחסנית הוא פגיע יחסית. יש להקפיד ולשמר את שפתי המחסנית במצב תקין ללא פגיעה בקימורים, על מנת להבטיח תנועה חלקה של הכדור בזמן הגריפה לתוך בית הבליעה. שימוש בתחמושת בעל קצה מעוגל יכולה לשפר את זווית ההחלקה של הכדור לתוך הקנה. חיבורי הקנה עלולים להתרופף לאחר ירי של מספר כדורים ויש להקפיד על הידוקם באופן שוטף.

שימוש בחיל האוויר הישראלי
-------------------------

טייסי חיל האוויר הישראלי מצוידים ב-AR-7 כנשק הישרדות (ובדרך כלל גם באקדח מדגם וולטר ppk), אך הדגם המשמש אותם עבר מספר התאמות ושינויים בהתאם לדרישות החיל. לנשק התווספו מארז לכוונת וידית אחיזה דמוית אקדח. הקנה קוצר לכ-35 ס"מ ושונתה צורת הכוונת הקידמית לצורת גליל עגול. הקת המקורית הוחלפה בקת טלסקופית.

ב-29 באוקטובר 2010 פורסם כי נשק ההישרדות האישי מדגם זה שהיה שייך לרון ארד הוחזר לישראל תמורת שחרור מחבלים, במסגרת המשא ומתן שהתנהל עם חזבאללה לצורך איתורו.

קישורים חיצוניים
----------------

ויקישיתוף מדיה וקבצים בנושא **AR-7** בוויקישיתוף

הערות שוליים
------------

1. ↑  רונן ברגמן, מוסף 7 ימים, ידיעות אחרונות, 29 באוקטובר 2010

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007294022105171
* LCCN: sh85006273

 |
**איבו גרביץ'** (בקרואטית: **Ivo Grbić**; נולד ב-18 בינואר 1996 בספליט שבקרואטיה) הוא כדורגלן קרואטי המשחק בעמדת השוער בקבוצת אתלטיקו מדריד מלה ליגה ובנבחרת קרואטיה.

קריירת מועדונים
---------------

גרביץ' גדל במחלקת הנוער של היידוק ספליט. ב-18 באפריל 2015 ערך את הופעת הבכורה שלו בקבוצה הבוגרת של המועדון, בהפסד 1–2 לרייקה במסגרת המחזור ה-29 בליגת העל הקרואטית לעונת 2014/2015. בסך הכל ערך שבע הופעות ליגה במדי המועדון.

ב-13 ביולי 2018 חתם גרביץ' בלוקומוטיבה זאגרב מליגת העל הקרואטית. ב-28 ביולי ערך את הופעת הבכורה שלו במועדון, בניצחון 0–4 על אינטר זפרשיץ' במסגרת המחזור הראשון בליגה לעונת 2018/2019. הוא שיחק במועדון במשך שתי עונות, בהן ערך 71 הופעות ליגה.

ב-20 באוגוסט 2020 חתם גרביץ' על חוזה לארבע עונות באתלטיקו מדריד מלה ליגה. בעטנת 2020/2021, בה זכתה אתלטיקו מדריד באליפות ספרד, שימש כשוער שני ליאן אובלק, וערך את הופעתו היחידה ב-16 בדצמבר 2020, בניצחון 0–3 על קרדסאר במסגרת הסיבוב הראשון של גביע המלך הספרדי.

ב-19 באוגוסט 2021 הושאל גרביץ' למשך עונה אחת לליל מליגת העל הצרפתית. ב-21 באוגוסט ערך את הופעת הבכורה שלו במועדון, בתיקו 1-1 נגד סנט אטיין במסגרת המחזור השלישי בליגה לעונת 2021/2022. ב-14 בספטמבר ערך את הופעת הבכורה שלו בליגת האלופות, בתיקו 0-0 נגד וולפסבורג במסגרת שלב הבתים לעונת 2021/2022. בסך הכל ערך 21 הופעות ליגה במהלך תקופת ההשאלה במועדון.

לקראת עונת 2022/2023 חזר גרביץ' לאתלטיקו מדריד. ב-3 בספטמבר 2022 ערך את הופעת הבכורה שלו בלה ליגה, כשהחליף את יאן אובלק בדקה ה-84 בתיקו 1-1 נגד ריאל סוסיאדד במסגרת המחזור הרביעי.

קריירה בינלאומית
----------------

ב-11 בנובמבר 2021 ערך גרביץ' את הופעת הבכורה שלו בנבחרת קרואטיה, בניצחון 1–7 על נבחרת מלטה במסגרת מוקדמות מונדיאל 2022.

נכלל בסגל נבחרת קרואטיה לטורניר מונדיאל 2022.

תארים
-----

אתלטיקו מדריד
* אליפות ספרד (1): 2020/2021

קישורים חיצוניים
----------------

ויקישיתוף מדיה וקבצים בנושא **איבו גרביץ'** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  LOKOMOTIVIN AS OGLASIO SE UOČI TRANSFERA ŽIVOTA I SEOBE U MADRID! NA KAJZERICI OSIGURALI EGZISTENCIJU באתר Sportske novosti, ‏ 14 באוגוסט 2020 (בקרואטית)
2. ↑  Agreement with NK Lokomotiva Zagreb over the transfer of Ivo Grbic. באתר הרשמי של אתלטיקו מדריד, 20 באוגוסט 2020 (באנגלית)
3. ↑  Le Croate Ivo Grbić, nouveau gardien du LOSC באתר הרשמי של ליל, 19 באוגוסט 2021 (בצרפתית)
4. ↑  Croatia Squad בחשבון הטוויטר הרשמי של התאחדות הכדורגל הקרואטית, 9 בנובמבר 2022

| **נבחרת קרואטיה – מונדיאל 2022 (מקום שלישי)** |
| --- |
| 1 ליבאקוביץ' • 
2 סטנישיץ' • 
3 בארישיץ' • 
4 פרישיץ' • 
5 ארליץ' • 
6 לוברן • 
7 מאייר • 
8 קובאצ'יץ' • 
9 קרמאריץ' • 
10 מודריץ' • 
11 ברוזוביץ' • 
12 גרביץ' •
13 ולאשיץ' • 
14 ליבאיה •
15 פשאליץ' •
16 פטקוביץ' •
17 בודימיר •
18 אורשיץ' •
19 סוסה •
20 גברדיול •
21 וידה •
22 יוראנוביץ' •
23 איבושיץ' •
24 שוטאלו •
25 סוצ'יץ' •
26 יאקיץ' •
מאמן: דאליץ' | קרואטיהקרואטיה |
**ג'ייסון מילר** (באנגלית: **Jason Miller**) הוא יועץ תקשורת אמריקאי שכיהן כיועץ התקשורת של דונלד טראמפ בתקופת הבחירות לנשיאות ארצות הברית 2016.

ביוגרפיה
--------

מילר נולד בסיאטל, סיים תואר ראשון באוניברסיטת ג'ורג' וושינגטון בוושינגטון די. סי.

במהלך הבחירות בארצות הברית בשנת 2000, שימש מנהל הקמפיין של ריק קלר מהמפלגה הרפובליקנית, שנבחר לנציג המחוז השמיני של פלורידה בבית הנבחרים. לאחר הבחירות מונה לראש מטהו וב-2002 ניהל את קמפיין הבחירות המוצלח לבחירתו מחדש. 

בבחירות בשנת 2004 סייע למטה הבחירות של מל מרטינז שנבחר לנציג פלורידה בסנאט, הוא מונה באותו מערכת בחירות למנהל קמפיין הבחירות של טום קוברון לאחר ששני קודמיו פוטרו וסייע לו להיבחר לנציג אוקלהומה בסנאט. בבחירות בשנת 2006 שימש מנהל הקמפיין של הסנאטור ג'ורג' אלן שהפסיד בבחירות לג'ים ווב. 

בבחירות לנשיאות ארצות הברית 2008 שימש סגן מנהל התקשורת של רודי ג'וליאני במהלך הבחירות המקדימות של המפלגה הרפובליקנית. 

לאחר הבחירות מונה לסגן נשיא בחברת הייעוץ התקשורתי "Dezenhall Resources" בה התמחה בניהול משברים תקשורתיים של חברות גדולות ומפורסמים. 

בשנת 2010 הצטרף כשותף וסגן נשיא בחברת הייעוץ התקשורתי "Jamestown". הוא ניהל קמפיינים תקשורתיים של מועמדי המפלגה הרפובליקנית לתפקידים בכירים, בהם של מאט בווין שנבחר למושל קנטקי ושל מארק סנפורד שנבחר לסנאט של ארצות הברית. 

ב-2015 מונה ליועץ בכיר ודוברו של הסנטור טד קרוז במהלך התמודדותו בבחירות המקדימות של המפלגה הרפובליקנית לקראת הבחירות לנשיאות ארצות הברית 2016. לאחר שקרוז פרש מהמרוץ מונה מילר ביוני 2016 ליועץ התקשורת של דונלד טראמפ וסייע לו להיבחר לנשיא. 

בעקבות ניצחונו של טראמפ מונה מילר למנהל התקשורת בבית הלבן המיועד, אך מילר בחר לסגת ולא לקבל את המינוי, כשהתפרסמו שמועות על רומן שקיים עם חברת קמפיין אחרת של טראמפ, איי ג'י דלגדו.

בתחילת 2017 מכר את חלקו בחברת "Jamestown" והצטרף לחברת הייעוץ האסטרטגי "Teneo Strategies".

ביוני 2021 דווח כי מילר עזב את הצוות של טראמפ כדי להיות מנכ"ל חברת סטארט אפ בהיי-טק. ובתחילת יולי הוא השיק גרסת בטא של פלטפורמת המדיה החברתית, Gettr.

מילר נשוי ואב לבת מרעייתו ולבן מאיי ג'י דלגדו.

קישורים חיצוניים
----------------

* ג'ייסון מילר באתר חברת Jamestown
* ג'ייסון מילר, ברשת החברתית אקס (טוויטר)

הערות שוליים
------------

1. ↑  Jason Miller backs out of Trump White House job, פוליטיקו, 24 בדצמבר 2016
2. ↑  Trump pick backs out of White House job after affair allegations, פוליטיקו, 25 בדצמבר 2016
3. ↑  strategist Dubke to run White House communications, פוליטיקו, 17 בפברואר 2017
**S** היא שפת תכנות שפותחה כדי להציג, לארגן ולסדר מידע סטטיסטי.

מרבית הפיתוח של שפת S בוצע על ידי הסטטיסטיקאי ג'ון צ'יימברס ובגרסאות מוקדמות גם ריק בקר ואלן וילקס ממעבדות בל תרמו לפיתוחה. לפי צ'יימברס, מטרת השפה היא להפוך רעיונות לתוכנות מחשב, במהירות ובדייקנות.

שפת התכנות R היא מימוש מודרני של עקרונות שפת S.

היסטוריה
--------

### שפת S הישנה ("Old S")

S היא אחת משפות התכנות לסטטיסטיקה, אשר פותחו על ידי מעבדות בל, והיא פותחה בשנים 1975–1976. עד לשנים אלו, תכנות סטטיסטי נעשה באמצעות קריאה למתודות של Fortran (שפת תכנות). S עוצבה על מנת להציע חלופה אינטראקטיבית לכך.

הגרסה העובדת הראשונה של S נבנתה בשנת 1976 ורצה במערכת ההפעלה GCOS. בעת הזו, הייתה השפה החדשה חסרת שם. בין ההצעות לשם השפה היו SCS (באנגלית: Statistical Computing System) ו-ISCS (באנגלית: Interactive Statistical Computing System).

שם נוסף שהוצע לשפה הישנה היה SAS (באנגלית: Statistical Analysis System), אך הוא היה כבר תפוס (ראו SAS).

בשנת 1980 הופצה הגרסה הראשונה של S מחוץ למעבדות בל. בשנת 1981 הפכו גרסאות המקור שלה לזמינות.

בשנת 1984 פרסם צוות המחקר של מעבדות בל שני ספרים: "S :. An Interactive Environment for Data Analysis and Graphics ו-"Extending the S System".

בנוסף, באותה השנה קיבל קוד המקור של S רישיון באמצעות תאגיד התקשורת האמריקני AT&T למכירה למטרות חינוכיות ומסחריות.

### שפת S החדשה ("New S")

בשנת 1988, נערכו שינויים רבים ב-S ובתחביר השפה שלה (ב-Syntax).

באותה שנה פורסם הספר: "The New S Language" כדי להציג את חידושי השפה, כגון המעבר מתוכנות מאקרו למתודות.

משתמשים רבים התקשו במעבר לשפת S החדשה, מאחר שהיו צריכים לשנות את תוכנות המאקרו שלהן כדי לעבור אליה.

שינויים רבים אחרים התבצעו ב-S, כמו השימוש ב-X11 ובשפת התכנות Postscript, כתיבה מחדש של פונקציות פנימיות מ-Fortran ל-C והשימוש בפורמט נקודה צפה.

שפת S החדשה דומה מאוד לגרסאות חדשות של R ו-S-PLUS.

### S4

הגרסה החדשה ביותר של S נקראת S4, והיא פורסמה בשנת 1998. היא מכילה מאפיינים מתקדמים של תכנות מונחה-עצמים.

מחלקות ב-S4 שונות באופן בולט מהמחלקות בגרסת S3.

לקריאה נוספת
------------

* S programming Language, Bauman National Library (הקישור אינו פעיל, 2023-12-12)

קישורים חיצוניים
----------------

* The S system, באתר Wayback Machine

הערות שוליים
------------

1. ↑  John M. Chambers, **Programming with Data: A Guide to the S Language**, 1st, Berlin, Heidelberg: Springer-Verlag, 1998, ISBN 978-0-387-98503-9
2. ↑  Floréal Morandat, Brandon Hill, Leo Osvald, Jan Vitek, Evaluating the Design of the R Language, **ECOOP 2012 – Object-Oriented Programming**, Lecture Notes in Computer Science, Springer, 2012, עמ' 104–131 doi: 10.1007/978-3-642-31057-7\_6

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007532190305171
* GND: 4234472-4
* LCCN: sh88001212

 |
**מריאן ורשנין פון ורש** (בגרמנית: **Marijan Varešanin von Varesch**;‏ 1 בפברואר 1847 - 22 באפריל 1917) היה אציל וגנרל קרואטי בצבא האוסטרו-הונגרי אשר שימש כמושל בוסניה והרצגובינה.

ביוגרפיה
--------

ורשנין נולד ב-1 בפברואר 1847 בעיר גוניה אשר השתייכה לממלכת סלאבוניה אשר הייתה חלק מהאימפריה האוסטרית. העיר נמצאת כיום בתחומי קרואטיה המודרנית. הוא למד בבית הספר לצוערים ברייקה, ולאחר מכן נכנס ללימודים באקדמיה הצבאית הטרזיאנית בווינר נוישטאדט. ב-1866 הוא התגייס לצבא האוסטרו-הונגרי בדרגת לויטננט, והוצב ברגימנט הרגלים ה-78. ובין 1869-1871 למד בקריגסשולה (בית ספר לקצינים) בווינה. ב-1 בינואר 1872 הועבר למטה הדיוויזיה ה-2 בווינה, וב-1 במאי של אותה שנה הועלה לדרגת אובר-לויטננט. שנה לאחר מכן הוא קודם לדרגת האופטמן. ב-1881 הוא הועלה לדרגת מיור ומונה לראש מטה הדיוויזיה ה-9 בפראג. ב-1888 הוא קודם לדרגת אוברסט, וב-4 בדצמבר 1893 מונה למפקד הבריגדה ה-48 בפשמישל. ב-1894 הוא קודם לדרגת גנרל מיור, ובין אוקטובר 1896 למרץ 1897 פיקד על הבריגדה ה-3. לאחר מכן קיבל פיקוד על הדיוויזיה ה-18 במוסטר, והועלה לדרגת פלדמרשל-לוטננט. ב-1908 הוא הועלה לדרגת גנרל.

ב-7 במרץ 1909 הוא מונה למפקד הקורפוס ה-15 אשר הוצב בסרייבו, ובמקביל מונה למושל בוסניה והרצגובינה. זמן קצר לאחר מכן הועבר הפיקוד על הקורפוס למוריץ פון אופנברג, אולם תפקיד המושל נותר בידי ורשנין. הלאומנים הבוסנים ראו בוורסנין מדכא, והוא היה מועמד להתנקשות בידי ארגון הטרור היד השחורה. ב-10 ביוני 1910 ניסה בוגדן ז'רייץ' להתנקש בחייו בטענה ש"הוא הרוויח את הקריירה שלו על ידי כך ששפך את דם אחיו". הוא ירה בו חמישה כדורים, ולאחר שסבר שוורשנין מת התאבד בעצמו. למרות שלמעשה ורשנין רק נפצע, ואף קיבל תואר פרייהר מפרנץ יוזף הראשון, קיסר אוסטריה, ניסיון ההתנקשות הרתיע אותו והוא החל לשקול פרישה. ב-10 במאי 1911 התקבלה בקשתו לפרישה, וב-10 ביולי של אותה שנה הוא פרש לאחר 45 שנות שירות והוחלף בידי אוסקר פוטיורק.

לאחר פרישתו חי בווינה עד מותו ב-22 באפריל 1917 בגיל 70.

קישורים חיצוניים
----------------

ויקישיתוף מדיה וקבצים בנושא **מריאן ורשנין** בוויקישיתוף
* מריאן ורשנין באתר המוקדש לצבא האוסטרו-הונגרי (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1159746168
* VIAF: 632152684001723430003
* WorldCat (עם VIAF): 632152684001723430003

 |
**קלווין לואלין "קאל" רמפטון** (באנגלית: **Calvin Lewellyn "Cal" Rampton**; ‏6 בנובמבר 1913 – 16 בספטמבר 2007) היה פוליטיקאי אמריקאי שכיהן כמושל יוטה ה-11 בשנים 1965–1977.

ביוגרפיה
--------

רמפטון נולד בבאוניטפול (Bountiful) שביוטה, בנם של לואלין סמית' רמפטון וג'נט קמפבל. בתום לימודיו התיכוניים בבית הספר התיכון דייוויס ב-1931, נטל רמפטון את השליטה על עסקי הרכב של משפחתו עקב מות אביו באותה השנה. הוא מכר את העסק בשנת 1933 ונרשם לאוניברסיטת יוטה, שם השלים את לימודיו הגבוהים ב-1936. בנוסף, בעת שעבר כעוזרו המנהלי של חבר הקונגרס ג'יימס ויליאם רובינסון (אנ'), למד בבית הספר למשפטים של אוניברסיטת ג'ורג' וושינגטון. רמפטון שימש כתובע מחוז דייוויס מ-1938 עד 1940 – התפקיד הציבורי היחיד אליו ייבחר עד שיהיה למושל ב-1965.

במהלך מלחמת העולם השנייה שירת רמפטון באירופה כראש ועדת התביעות של צבא ארצות הברית בפריז. הוא הגיע לדרגת מייג'ור ועוטר בכוכב הארד. רמפטון המשיך לשרת בכוחות המילואים של הצבא והתקדם לדרגת קולונל עד שפרש. לאחר המלחמה פנה לעריכת דין, והצלחתו במשפט אזרחי זיכתה אותו במלגה לאקדמיה הבין-לאומית לעורכי הדין (International Academy of Trial Lawyers) שבמינסוטה. בבחירות 1954 התמודד לסנאט המדינתי של יוטה אך הפסיד, וב-1962 הפסיד פעם נוספת למועמדות ההמפלגה הדמוקרטית אל סנאט של ארצות הברית.

בשנת 1964 נבחר רמפטון למושל יוטה, והוא הושבע לתפקידו בראשית ינואר 1965. הוא המושל היחיד של יוטה שמילא שלוש תקופות כהונה מלאות ברציפות, והיה אחד המושלים הפופולריים בהיסטוריה של יוטה. במהלך כהונתו תמך רמפטון בהגדלת הוצאות הממשלה על החינוך, חקיקת זכויות אזרח מדינתי והקצאת כספים פדרליים להתחדשות עירונית. הוא היה תומך בתיקון שוויון הזכויות לחוקת ארצות הברית ונודע כתומך נלהב של מיזמי בנייה ברחבי יוטה, בהם אולם הסימפוניה של סולט לייק סיטי (היכל אברבנל בהווה) ומרכז האמנויות סולט לייק (מוזיאון יוטה לאמנות עכשווית דהיום). במשך שנה, בין יוני 1974 ליוני 1975, ישב בראש אגודת המושלים הלאומית.

לאחר שעזב את תפקידו, רמפטון עסק בעריכת דין עד שפרש לגמלאות בגיל 75. בשנת 2007 נפטר רמפטון לאחר מאבק במחלת הסרטן.

קישורים חיצוניים
----------------

* קאל רמפטון, באתר אגודת המושלים הלאומית (באנגלית)
* קאל רמפטון, באתר "Find a Grave" (באנגלית)

הערות שוליים
------------

1. ↑  Gov. Calvin Lewellyn Rampton, באתר אגודת המושלים הלאומית (באנגלית)
2. ↑  פול רולי, Cal Rampton: Former three-term governor dies at 93, באתר The Salt Lake Tribune‏, 17 בספטמבר 2007 (באנגלית)
3. ↑  Utah’s longest-serving governor, Calvin Rampton, dead at age 93, באתר Deseret News‏, 17 בספטמבר 2007 (באנגלית)

| מושלי יוטה יוטהיוטה |
| --- |
| 

|  |  |
| --- | --- |
| היבר מאנינג ולס • ג'ון כריסטופר קטלר • ויליאם ספריי • סיימון במברגר • צ'ארלס ר. מייבי • ג'ורג' דרן • הנרי בלאד • הרברט מאו • ג'. בראקן לי • ג'ורג' דיואי קלייד • קאל רמפטון • סקוט מת'סון • נורמן בנגרטר • מייק ליוויט • אולן ווקר • ג'ון האנטסמן • גארי הרברט • ספנסר קוקס |  |

 |


|  |  |
| --- | --- |
| בקרת זהויות עריכת הנתון בוויקינתונים | 
* GND: 118917935
* ISNI: 0000 0001 1455 1653
* LCCN: n88291802
* NARA: 10570725
* SNAC: w62v3vmm
* VIAF: 111148435
* WorldCat: lccn-n88291802

 |
**נועם ממו** (נולד ב-13 במרץ 2006) הוא אתלט ישראלי פעמיים ברציפות אלוף ישראל (2022–2023) בריצת 400 מטר ובריצת 800 מטר (2022) וסגן אלוף אירופה עד גיל 18 (ירושלים 2022) בריצת 800 מטר.

ביוגרפיה
--------

ממו נולד וגדל במגדל העמק להורים ילידי אתיופיה. הוריו נפרדו והוא מתגורר עם אמו וארבעת אחיו. הוא למד בבית הספר "יערת העמק", שם התגלה כישרונו בריצה על ידי המורה לחינוך גופני, דוד כהן. בהיותו בן 12 החל להתאמן בקבוצת מכבי אחי נצרת בהדרכתו של מרק בלכמן, שנפטר באפריל 2020. כיום מתאמן בהדרכתו של אמיר רמון בקבוצת הפועל עמק חפר הדסה נעורים.

### 2021

באליפות ישראל שנערכה באצטדיון הדר יוסף, תל אביב ביוני 2021 הוא סיים במקום רביעי בריצת 800 מטר בשיא אישי חדש של 1:53.80 דקות.

### 2022

בתחרות שנערכה ב-15 בפברואר 2022 הוא קבע בריצת 800 מטר שיא אישי חדש של 1:52.85 דקות. בתחרות שנערכה באורדגם ב-28 במאי אותה שנה הוא זכה במדליית זהב בריצת 800 מטר בשיא ישראלי חדש לנוער של 1:50.83 דקות.

#### אלוף ישראל

באליפות ישראל שנערכה באצטדיון גבעת רם, ירושלים בסוף יוני אותה שנה הוא זכה בשתי מדליות זהב, בריצת 400 מטר בשיא ישראלי חדש לנוער של 47.63 שניות, לפני ערן סיבוני מלידר ירושלים (48.28 שניות) ומוחמד אבו ענזה מאתלטי הנגב (48.61 שניות) ובריצת 800 מטר בתוצאה של 1:54.63 דקות, לפני יהונתן כרמין מאתלטי הסמטה דרום ת"א-יפו (1:54.70 דקות) וצ'וקריאנפון טיפ ממכבי חיפה כרמל (1:56.75 דקות).

#### סגן אלוף אירופה לנוער

שבוע לאחר מכן, באליפות אירופה לנוער שנערכה באצטדיון גבעת רם ב-7 ביולי הוא זכה במדליית כסף בתוצאה של 1:51:79 דקות, אחרי יקוב דודיכה מצ'כיה (1:51:35 דקות) ולפני דויד דה רוזה מאיטליה (1:51.81 דקות). שבועיים לאחר מכן, בפסטיבל האולימפי האירופי לנוער שנערך בבאנסקה ביסטריצה, סלובקיה בסוף יולי זכה במדליית זהב בריצת 400 מטר בשיא ישראלי חדש לגיל 20 של 47.60 שניות.

### 2023

במסגרת תחרות בינלאומית שנערכה בצרפת ב-18 במאי הוא קבע בריצת 800 מטר שיא הישראלי לנוער עד גיל 20 בתוצאה של 1:49.05 דקות, שיפור לשיא הוותיק בן 43 השנים של עוז כץ (1:50.73 דקות). 

באליפות ישראל שנערכה ב-30 ביוני באצטדיון גבעת רם בירושלים זכה במדליית זהב בפעם השנייה ברציפות בריצת 400 מטר בשיא שיא חדש של 47.57 שניות, לפני מוחמד אבו ענזה מאתלטי הנגב (48.00 שניות) וערן סיבוני מלידר ירושלים (48.07 שניות)

### 2024

בתחרות באולם שנערכה באפלדורן, הולנד ב-27 בינואר 2024 קבע בריצת 800 מטר שיא ישראלי חדש של 1:49.69 דקות, שיפור לשיא הוותיק בן 24 השנים של גזאצ'ו יוסף 1:51.73 דקות.

שיאים אישיים
------------

### אצטדיון

* ריצת 200 מטר: 21.95 שניות (2023)
* ריצת 300 מטר: 34.21 שניות (2023)
* ריצת 400 מטר: 47.20 שניות (2023)
* ריצת 600 מטר: 1:20.74 דקות (2021)
* ריצת 800 מטר: 1:49.05 (2023)

קישורים חיצוניים
----------------

* שקד ברנשטיין, עתיד האתלטיקה כבר כאן: היכרות עם נועם ממו, באתר ynet, 21 ביוני 2022
* אבינעם פורת, הנער ממגדל העמק שרודף אחרי השיא העתיק ביותר באתלטיקה, באתר ynet, 21 ביוני 2022
המונח "פויז" מפנה לכאן. לערך העוסק בענף מאומנויות הקרקס המכונה בישראל "פויז", ראו פוי.
**פואז** (באנגלית: **poise**), ולפעמים (בטעות) **פויז**, מסומנת באות **P** היא יחידה למדידת צמיגות דינמית (צמיגות מוחלטת) במערכת היחידות הסנטימטר–גרם–שנייה (CGS). היא קרויה על שמו של ז'אן לאונרד מארי פואייל (ראה משוואת האגן-פואזיי). **סנטיפואז**, מסומנת בדרך כלל **cP** (באנגלית: **centipoise**), היא הווריאציה הנפוצה ביותר של פויז וערכה 1/100 של פואז, כלומר: cP = 0.01\*P.

לצמיגות דינמית יש ממדים של {\displaystyle \mathrm {force\times time/area} }, כלומר {\displaystyle [{\mathsf {M}}^{1}{\mathsf {L}}^{-1}{\mathsf {T}}^{-1}]} .


1
 

P

=
0.1
 

m

−
1

⋅

kg

⋅

s

−
1

=
1
 

cm

−
1

⋅

g

⋅

s

−
1

=
1
 

dyn

⋅

s

⋅

cm

−
2

{\displaystyle 1~{\text{P}}=0.1~{\text{m}}^{-1}{\cdot }{\text{kg}}{\cdot }{\text{s}}^{-1}=1~{\text{cm}}^{-1}{\cdot }{\text{g}}{\cdot }{\text{s}}^{-1}=1~{\text{dyn}}{\cdot }{\text{s}}{\cdot }{\text{cm}}^{-2}}

{\displaystyle 1~{\text{P}}=0.1~{\text{m}}^{-1}{\cdot }{\text{kg}}{\cdot }{\text{s}}^{-1}=1~{\text{cm}}^{-1}{\cdot }{\text{g}}{\cdot }{\text{s}}^{-1}=1~{\text{dyn}}{\cdot }{\text{s}}{\cdot }{\text{cm}}^{-2}}היחידה המקבילה במערכת היחידות הבין-לאומית היא **פסקל-שנייה** (Pa⋅s).


1
 

Pa

⋅

s

=
1
 

N

⋅

s

⋅

m

−
2

=
1
 

m

−
1

⋅

kg

⋅

s

−
1

=
10
 

P

.

{\displaystyle 1~{\text{Pa}}{\cdot }{\text{s}}=1~{\text{N}}{\cdot }{\text{s}}{\cdot }{\text{m}}^{-2}=1~{\text{m}}^{-1}{\cdot }{\text{kg}}{\cdot }{\text{s}}^{-1}=10~{\text{P}}.}

{\displaystyle 1~{\text{Pa}}{\cdot }{\text{s}}=1~{\text{N}}{\cdot }{\text{s}}{\cdot }{\text{m}}^{-2}=1~{\text{m}}^{-1}{\cdot }{\text{kg}}{\cdot }{\text{s}}^{-1}=10~{\text{P}}.}כאמור לעיתים קרובות משתמשים בפואז עם הקידומת המטרית *centi-* מכיוון שצמיגות המים ב-20°C (תנאים סטנדרטיים לטמפרטורה ולחץ) הוא כמעט בדיוק 1centipoise.

סנטיפואז היא מאית פואז, או מילי-פסקל-שנייה אחת (mPa⋅s) ביחידות SI (1 cP = 10 -3 Pa⋅s = 1 mPa⋅s).

סמל CGS עבור centipoise הוא cP. אך לעיתים נעשה שימוש גם בקיצורים cps, cp ו-cPs.

למים נוזליים יש צמיגות של 0.00890P, ב-25°C, בלחץ של 1 אטמוספירה (0.00890 P = 0.890 cP = 0.890 mPa⋅s).

הערות שוליים
------------

1. ↑  Gooch, Jan W. (2010). *Encyclopedia dictionary of polymers* (2nd ed.). Berlin: Springer. ISBN 978-1-4419-6246-1.
2. ↑  Reid, Robert C. (1987). *The Properties of Gases and Liquids* (4th ed.). McGraw-Hill.
3. ↑  Parker, Sybil P. (1988). *Fluid Mechanics Source Book* (1st ed.). McGraw-Hill.
4. ↑  Lide, David R. (1994). *CRC Handbook of Thermophysical and Thermochemical Data* (1st ed.). CRC Press.
5. ↑  "Viscosity of Liquids", in CRC Handbook of Chemistry and Physics, 91st Edition, W.M. Haynes, ed. CRC Press/Taylor and Francis, Boca Raton, Florida, 2010-2011.
**SM U-63** הייתה אחת מ-329 הצוללות ששירתו בצי הקיסרי הגרמני במלחמת העולם הראשונה.

סקירה כללית
-----------

U-63 הושקה ב-8 בפברואר 1916 במספנת גרמניה בקיל והוכנסה לשירות ב-11 במרץ 1916. מפקדי הצוללת היו אוטו שולצה (11 במרץ 1916 – 27 באוגוסט 1917 ו-15 באוקטובר 1917 – 24 בדצמבר 1917), היינריך מצגר (28 באוגוסט 1917 – 14 באוקטובר 1917) וקורט הרטוויג (24 בדצמבר 1917, 11 בנובמבר 1918).

U-63 הוקצתה לשייטת הצוללות IV בשנת 1916 ולאחר מכן לשייטת הצוללות הים תיכונית I עד 1918.

U-63 השתתפה במלחמת הסחר והשתתפה בקרב הראשון על האוקיינוס האטלנטי. היא ביצעה 12 סיורים בים התיכון ובמזרח צפון האוקיינוס האטלנטי במהלך מלחמת העולם הראשונה. סך הכל הוטבעו 70 ספינות סוחר השייכות למדינות ההסכמה ולמדינות נייטרליות בנפח כולל של 194,208 BRT. ספינת מלחמה הוטבעה גם היא: ב-20 באוגוסט 1916 טבעה הסיירת הקלה הבריטית פאלמות' (5250 BRT) מול החוף המזרחי של אנגליה עקב פגיעת טורפדו מ-U-63 ו-11 מלחים נהרגו. הסיירת ניזוקה קודם לכן על ידי U-66.

ההפלגות בים התיכון הובילו את U-63 לחוף מצרים, שם הוטבעה ב-26 במרץ 1917 ספינת המפרש הקטנה L. Rahmanich‏ (79 BRT).

הספינה הגדולה ביותר שהוטבעה על ידי U-63 הייתה ספינת הכוחות הבריטית טרנסילבניה (בסביבות 14,300 BRT), שהוטבעה ב-4 במאי 1917, 2.5 מייל דרומית לכף ואדו בים הליגורי, עם יותר מ-400 הרוגים.

לפי סך הטונאז' שהטביעה, U-63 מדורגת במקום השישי בין הצוללות הגרמניות היוצאות לאוקיינוס "המוצלחות ביותר" של מלחמת העולם הראשונה.

לאחר סיום המלחמה ושביתת הנשק בין גרמניה למדינות ההסכמה נכנעה הצוללת לכוחות מדינות ההסכמה ב-16 בינואר 1919, והיא נגרטה במהלך 1919–1920.
**תהילה סלע** (נולדה בשנת 1948) היא דוגמנית עבר ישראלית.

ביוגרפיה
--------

תהילה סלע "זלצבוך" נולדה לאם רוקחת ואב מהנדס.

בתחרות מלכת היופי של ישראל 1969 הוכתרה כ"נערת ישראל", וסגנית מלכת היופי.

ייצגה את ישראל בטקס בחירת מיס עולם, ועלתה לשלב חצי הגמר של חמש עשרה המועמדות הסופיות.

כדוגמנית בין היתר היא לקחה חלק בתצוגת אופנה שנערכה בחדר האוכל של קיבוץ גניגר

שירתה בצה"ל כמורה חיילת. לאחר שחרורה למדה ספרות עברית באוניברסיטת תל אביב. היא עבדה כמנהלת יחסי הציבור של הקונגרס היהודי האמריקאי, וארגנה מדי שנה מסיבה במלון דן בתל אביב לצעירים יהודים מארצות הברית שבאו לטייל בישראל.

הייתה נשואה לאברהם טמיר עד לפטירתו ב-2010. נולדו להם שני ילדים.

קישורים חיצוניים
----------------

* תהילה סלע בעיתון מעריב, 31 בינואר 1972

הערות שוליים
------------

1. ↑  נערת ישראל תהילה סלע בעיתון דבר, 5 ביוני 1969
2. ↑  סיקור התחרות באתר pageantopolis
3. ↑  תצוגת אופנה בקיבוץ גנגר בעיתון דבר, 12 במרץ 1971
4. ↑  צה"ל זה לא אתר תיירות בעיתון מעריב 27 בספטמבר 1985
5. ↑  איפה קופידון באתר מעריב, 28 באוגוסט 1984
**סבבבנט** היא סדרת טלוויזיה ישראלית לילדים ונוער, ששודרה בשידור חי בערוץ הילדים בין השנים 2010–2011. את הסדרה הנחה הצמד אודי ואביעד, אשר במהלך הסדרה שיחק דמויות שונות. בסדרה היו פינות שונות, אורחים, מערכונים ועוד. פרקי הסדרה היו באורך 25 דקות.

רקע
---

את הסדרה הנחה הצמד אודי ואביעד, אשר שיחקו בכל פרק דמויות שונות. בכל פרק התארח בסדרה צופה אחד של התוכנית, ואורח מפורסם. בנוסף היו בסדרה פינות שונות, אורחים ומערכונים. בין הפינות שהיו: פינה שבה עוזרים למשהו בעל כישרון מיוחד לצלם קליפ מקורי שיביא לו מילוני צפיות ביוטיוב, פינה של שתי נערות (אותן משחקים אודי ואביעד) אשר מתעדות את עצמן במיני סדרה בשם "פקאצות מחוברות", ופינה שבה עושים מתיחות בטלפון.

המנחים והדמויות
---------------

את הסדרה הנחה הצמד אודי ואביעד, שכולל בתוכו את אודי גוטשלק ואביעד בנטוב. במהלך הסדרה אודי ואביעד שיחקו דמויות שונות:

### הדמויות של אביעד

* **משהפדיה** - אנציקלופדיה וירטואלית שלא יודע כלום על שום דבר. נותן פרשנות משלו לקטעי ווידאו מוזרים שהוא מוצא באינטרנט.
* **חרבם, המספר עם השפם**
* **מוקי ווש ווש**
* **כרוכית**

### הדמויות של אודי

* **מרירה** - טוקבקיסטית ממורמרת שמגדלת טיגריס מחמד בביתה. נותן סקירת טוקבקים יומית.
* **חנניה**
* **שונית**

אורחים
------

בכל פרק בסדרה התארח אורח מפורסם, בין האורחים המפורסמים שהתארחו בסדרה: טוביה צפיר, דניאל מורשת, חנן סביון, גיא עמיר, עדי הימלבלוי, דנה פרידר, אסף הרץ, עומר דרור, יסמין עיון, מאיה ורטהיימר, ניתאי דגן, דניאל גזלה, גיא סלניק, פבלו רוזנברג, עודד פז, קובי פרג', יאיר ניצני, יעקב כהן ועידן פונדק ומוטי להב (מתמודדים מהעונה השנייה של "המירוץ למיליון").

הפקה
----

הסדרה התחילה כפינה קטנה בשם "סבבבנט" באורך 3–5 דקות בתוכנית "המקום האמיתי", בה אודי ואביעד ניסו לתפעל מתוך הדירה המבולגנת שלהם את אתר האינטרנט של ערוץ הילדים. לאחר מכן, בתוכנית "חופש במקום האמיתי" אודי ואביעד קיבלו פינה בשם "סבבבקיץ", בה הם עשו שידורים משפת הבריכה של הווילה של ביל גייטס מנכ"ל מיקרוסופט. בעקבות הצלחת הפינות, הפינה הפכה לסדרת טלוויזיה.

הסדרה בוימה על ידי אהרן קפלן, נכתבה על ידי אודי ואביעד ונמרוד אלדאה, הופקה על ידי טל מאור רונן, נערכה על ידי מיכל דבש וליאור ירון, וצולמה על ידי יזהר טרמו, ירון שרון ורזבן טומסקו.

ראו גם
------

* המקום האמיתי

קישורים חיצוניים
----------------

* סבבבנט, במיזם "אישים" לתיעוד היצירה הישראלית
* אודי ואביעד: "יש לנו תוכנית חדשה!", באתר מקולנד
**MacTutor** או בשמו המלא **MacTutor History of Mathematics archive** הוא אתר המתמקד בביוגרפיות של מתמטיקאים.

האתר מנוהל ונכתב על ידי ג'ון או'קונור ואדמונד רוברטסון ומאוחסן על ידי אוניברסיטת סנט אנדרוז שבסקוטלנד. 

האתר מורכב מביוגרפיות מפורטות על מתמטיקאים בעבר ובהווה, מידע על עקומים מפורסמים ומגוון נושאים בהיסטוריה של המתמטיקה. נכון לשנת 2015 היו באתר כ-2,800 ביוגרפיות, כ-150 מאמרים היסטוריים על נושאים מתמטיים וכ-2,000 מאמרים מתמטיים בנושאים ספציפיים.

האתר מהווה חלק מפרויקט של מאגר נתונים בשם **Mathematical MacTutor system**.

MacTutor מכסה טווח רחב של נושאים מתמטיים, אך בחירת הנושאים נעשתה לפי תחומי העניין של מנהלי האתר. 
בפרט, הם ניסו להתמקד בנושאים בהם השימוש בגרפיקה ממוחשבת מביא תועלת שלא ניתן להשיג בדרכים אחרות.

האתר מכיל דפים בנושאי חשבון אינפיניטסימלי, גאומטריה, אלגברה, תורת הגרפים, תורת המספרים, סטטיסטיקה, מטריצות ואנליזה מרוכבת.

ב-2015 זכו יוצרי האתר בפרס הירסט של האגודה המתמטית של לונדון.

ראו גם
------

* פרויקט הגנאלוגיה במתמטיקה
* MathWorld

קישורים חיצוניים
----------------

* 

* אתר האינטרנט הרשמי של MacTutor (באנגלית)
* Mathematical MacTutor system
* רשימת זכיות והוקרות
* על MacTutor במגזין CM כרך III,‏ 25 באפריל 1997

הערות שוליים
------------

1. 1 2  London Mathematical Society Hirst Prize and Lectureship, באתר של אוניברסיטת סנט אנדרוז, 3 ביולי 2015
לינדה אוונג'ליסטה, 2004
**לינדה אוונג'ליסטה** (**Linda Evangelista**; נולדה ב-10 במאי 1965) היא דוגמנית על קנדית.

ילדותה
------

אוונג'ליסטה נולדה למשפחת פועלים ממוצא איטלקי בסט. קתרינס, שבאונטריו. היא קיבלה חינוך קתולי, דבר שלא מנע ממנה להתמודד ואף לזכות בתחרות היופי "Miss Teen Niagara" בגיל 13 בלבד.

קריירה
------

אוונג'ליסטה עברה לניו יורק ושם הוחתמה בסוכנות עלית. עם התפתחות הקריירה שלה עברה לפריז והחלה להופיע גם בווידאו-קליפים עם הזמר ג'ורג' מייקל. 
יחד עם כריסטי טרלינגטון, קלאודיה שיפר, סינדי קרופורד ונעמי קמפבל, נחשבת אוונג'ליסטה לאחר מדוגמניות העל שהשפיעו רבות על עולם האופנה בסוף שנות השמונים ותחילת התשעים של המאה העשרים. היא צוטטה במגזין "ווג" (1990) כמי שאמרה "אנו לא מתעוררות בשביל פחות מ 10,000 דולר ליום" בהתייחס לדוגמניות העל מסוגה. 

בשנות השמונים המאוחרות קצצה במפתיע את שערה לתספורת קצרה בסגנון גברי, ועקב כך בוטלו מרבית תצוגות האופנה עבורה לאותה עונה, לאחר מכן היא המשיכה לשנות את סגנון עיצוב שערה לעיתים קרובות והופיעה על שערי מגזינים תוך שהיא מכתיבה את אופנת השיער לנשים רבות ברחבי העולם.

בשנת 2008 נבחרה להוביל את קמפיין הסתיו של פראדה.

חייה האישיים
------------

בין השנים 1987-1993 הייתה אוונג'ליסטה נשואה לג'רלד מארי, מנהל בסוכנות "עלית". לאחר שנפרדה ממנו היא הייתה בקשר עם השחקן קייל מקלכלן (1992–1998), שחקן הכדורגל הצרפתי פביאן בארטז (1998-2000), איל הנפט האיטלקי אוגו ברקטי פרטי (2003-2004) ונהג הפורמולה 1 פאולו ברילה. 

אוונג'ליסטה ניסתה להרות במשך זמן רב, ובשנת 1999 הפילה בחודש השישי להריונה עובר שאביו היה בארטז. ב-11 באוקטובר 2006 ילדה את בנה, אוגוסטין ג'יימס. אביו הוא פרנסואה-אנרי פינו, מנכ"ל ענקית האופנה PPR השולטת במותגים גוצ'י ואיב סן-לורן.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **לינדה אוונג'ליסטה** |
| ויקישיתוף תמונות ומדיה בוויקישיתוף: **לינדה אוונג'ליסטה** |

* 
* לינדה אוונג'ליסטה, ברשת החברתית פייסבוק

* לינדה אוונג'ליסטה, ברשת החברתית אינסטגרם
* לינדה אוונג'ליסטה, באתר אנציקלופדיה בריטניקה (באנגלית)
* לילי קולינס, ‏לינדה אוונג'ליסטה "עירומה" בגיל 47, באתר onlife,‏ 16 באוגוסט 2012

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14175751c (data)
* ISNI: 0000 0001 1511 5888
* LCCN: no2008021149
* MusicBrainz: 9238455a-a2f8-4bbe-831b-ebc828d415f9
* VIAF: 71192115
* WorldCat: lccn-no2008021149

 |
מראה במבצר
מפת האזור
**מבצר לטרון** הוא מבצר צלבני השוכן על גבעת לטרון בגובה של 261 מטרים מעל פני הים. המבצר ממוקם כ-250 מטרים דרומית-מזרחית למנזר השתקנים וצופה עליו. 

המבצר הוקם כחלק ממערך הגנה על הדרך לירושלים. המגדל הראשון הוקם בשנת 1132 או 1137 ועבר בשנת 1141 לידי מסדר הטמפלרים שבנה במקום מבצר גדול בשם "לה טורון דה שבלייה" (Le toron des chevaliers), היינו, "מגדל האבירים". שם זה השתבש בפי תושבי הסביבה והפך ל"לטרון". המבצר נהרס על ידי צבאות צלאח א-דין בשנת 1187. הצלבנים שבו וכבשו את המקום בשנת 1229, במסגרת מסע הצלב השישי, אך לא ידוע אם שבו והקימו את המבצר. באמצע המאה ה-13 נהדפו הצלבנים מהמבצר. במלחמת העצמאות שכנה במבצר עמדה של הלגיון הירדני, שכוחות צה"ל ניסו ללא הצלחה לכובשה בקרבות לטרון. שרידי העמדה ניכרים בשטח וסביבה נראות עד היום תעלות קשר ירדניות. האתר נכבש במלחמת ששת הימים. 

במקום נערכו סקרים בלבד שחשפו מגדל עוז ומרתף, וכן שרידי חומה, קשתות, מגדלים וכנסייה. סמוך ממזרח לשרידי המבצר שוכנת אנדרטת עוצבת סער. 

מראש הגבעה תצפית פנורמית מרהיבה, ממנה ניתן לצפות אל הרי ירושלים ושפלת יהודה, כביש מס' 1, שער הגיא, אזור מודיעין, גוש דן ומישור החוף הדרומי. סביב לגבעה ועל מורדותיה חלקות של כרמי זיתים בבעלות מנזר השתקנים, ובעמק מדרום למבצר עובר נחל נחשון.

קישורים חיצוניים
----------------

ויקישיתוף מדיה וקבצים בנושא **מבצר לטרון** בוויקישיתוף
* דובי זכאי, בחזרה למבצר הדמים: ביקור במבצר לטרון, באתר nrg‏, 27 באפריל 2009
* קטע שביל ישראל העובר באזור המבצר
* ד"ר ענת אביטל, טיול מיד לשריון לטרון אל מנזר השתקנים והמבצר הצלבני – מקטע מהמם על שביל ישראל, באתר "מטיילים עם ענת".

מראה במבצר

מראה במבצר
**גז טבעי דחוס** (בראשי תיבות גט"ד; באנגלית: **CNG**: Compressed Natural Gas), הוא גז טבעי שעיקרו מתאן. הגז מאוחסן ומופץ במכלים קשיחים בלחץ של 200–248 בר (2900–3600 PSI), בדרך כלל בצורת גליל או כדור.

שימושים
-------

הגז הטבעי הדחוס נפוץ בעולם לתחבורה והנעת מכוניות. כ-11 מיליון מכוניות בעולם מונעות בגז טבעי כאשר איראן ופקיסטן הן המדינות המובילות בשימוש למטרה זאת.

גז טבעי דחוס מספק חלופה חסכונית, גמישה ויעילה לחיבור "מחוץ לצינור" קווי החלוקה המסורתיים של מערכות אספקת הגז הטבעי.

גז מצינור גז טבעי נדחס כדי 200–250 בר ואז נטען על מכלית גז או מכל קטן לשם שינוע בדרכים. בנקודת הפריקה (נקודת ההפחתה או ההנחתה) הלחץ של הגז הדחוס מורד ללחצים מתאימים ללקוחות (תעשייה או תחבורה).

גז טבעי דחוס בישראל
-------------------

החל מיוני 2014 ועד לחיבורו לצנרת חלוקת גז בפברואר 2015 מפעל פניציה באזור התעשייה ציפורית שבגליל התחתון סופק בגז טבעי דחוס.

בחברת "סופרגז", זכיינית ההובלה של הגז הדחוס במכליות, מעריכים את פוטנציאל שוק ה-CNG בישראל ב-0.4-0.5 BCM בשלב הראשון (בטרם יושלם הרישות בישראל בצנרת) - וזה ירד בעתיד ל-0.2 BCM, שיסופקו בעיקר ללקוחות שלא יחוברו לצינור.

בדצמבר 2011 אושר אתר למילוי גז טבעי דחוס וקביעת צנרת גז באזור התעשייה אלון תבור.

השימוש בגז טבעי דחוס בישראל, שהוא חלופה נקייה יחסית לדלקים אחרים כמו בנזין, מזוט וסולר יכול לשמש פתרון אנרגטי לשימושים הבאים: 

* הנעת כלי רכב. תקן ישראלי לשימוש בגז דחוס בתחבורה פורסם בישראל בשנת 2012.
* הנעת מפעלי תעשייה הממוקמים הרחק מקווי ההולכה והחלוקה של רשת הגז בישראל ואשר קיים ספק או קושי בפוטנציאל החיבור שלהם לרשת הגז הטבעי. שימוש בגז דחוס, כאשר תקינותו תוסדר בישראל, תאפשר לתעשייה ליהנות מעלויות אנרגיה זולות יותר, בהשוואה לדלקים בהם עושים שימוש כיום. עיקר ההסדרה הנדרשת, לשם כך, לשימוש בישראל היא בתחום התקינה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **CNG** |
| ויקימילון ערך מילוני בוויקימילון: **גט"ד** |
| ויקישיתוף תמונות ומדיה בוויקישיתוף: **גז טבעי דחוס** |

הערות שוליים
------------

1. ↑  לראשונה בישראל: מפעל פניציה הוגז ופועל על גז טבעי דחוס CNG, אתר תשתיות 1.6.2014
2. ↑  אבי בר-אלי, היכונו לפקקים בת"א: סופרגז תחפור צנרת גז טבעי במרכז העיר, באתר TheMarker‏, 15 במרץ 2012
3. ↑  אושר אתר למילוי גז טבעי דחוס וקביעת צנרת גז באזור התעשייה אלון תבור, באתר של משרד הפנים, 13 בדצמבר 2011
4. ↑  תקן חדש בישראל –יאפשר שימוש בגז טבעי דחוס מסוג CNG להנעת כלי רכב, בלוג כלכלה ירוקה

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph923618

 |
**גֶ'ניָה דוֹדוּצקין** (נולד ב-30 בדצמבר 1985) הוא שחקן כדורעף ישראלי וקפטן קבוצת הפועל מטה אשר. מתנשא לגובה של 1.92 מטר. דודוצקין הוא הספורטאי הישראלי המקצוען הפעיל השני שיצא מהארון, קדם לו השחיין ברק עטר שיצא מהארון בשנת 1993.

ביוגרפיה
--------

דודוצקין נולד בדצמבר 1985 באזרבייג'ן, ברית המועצות. בשנת 1990, בגיל 4, עלה עם משפחתו לישראל והתיישב בקיבוץ כפר מסריק שבגליל המערבי. אמו ודודתו לבית משפחת גמפל שיחקו כדורעף בבאקו, ולאחר עלייתן שיחקו בקבוצת הבוגרות של מטה אשר. הוא בוגר בית חינוך אופק שבקיבוץ עברון. הוא שיחק בנבחרת ישראל בכדורעף לנוער, ובספטמבר 2002 הצטרף לקבוצת הפועל מטה אשר. בצבא שירת במשטרה הצבאית, במסלול לספורטאים.

בעונות 2009/2010 ו-2010/2011 העפילה קבוצתו של דודוצקין לסדרת הגמר ולמשחק גמר גביע המדינה בכדורעף, ובעונת 2011/2012 העפילה הקבוצה שוב לסדרת הגמר ואף נאבקה באלופה מכבי תל אביב, אף על פי שלבסוף נוצחה 3:1 במשחקים.

דודוצקין משחק בתפקיד חוסם אמצע ומשמש כקפטן קבוצת הפועל מטה אשר/עכו. נכון לעונת 2013 מדורגת קבוצתו במקום הראשון בליגת העל הישראלית לאחר פתיחה מושלמת של 11 משחקים רצופים ללא הפסד וללא הפסד של אף מערכה (0-33). במחזור ה-14 במשחקה ה-12, קבוצתו הפסידה לראשונה 3-2 לקבוצת מכבי הרבלייף תל אביב שקטעה לה את רצף הניצחונות.

ב-6 בפברואר 2013 הוביל דודוצקין את חבריו לקבוצה, לזכייה בגביע המדינה לאחר 10 שנים, נגד מנשה/חדרה/עמק חפר 0-3 (18:25, 20:25, 17:25), לעיני 1,200 צופים ברעננה. ב-18 באפריל הוא הוביל את קבוצתו גם לזכייה באליפות המדינה לאחר ניצחון בסדרת הגמר על מכבי תל אביב 0-3.

ביולי 2013 פרש דודוצקין מכדורעף מקצועני והחליט להתמקד בלימודי פסיכולוגיה.

חייו האישיים
------------

ב-7 בינואר 2013 יצא מהארון כהומו בכתבה ב-mynet.‏ בשנת 2014 התחתן עם עמיחי שרפשטיין, בן קיבוץ מעגן מיכאל, ג'ודוקא בעבר וכיום אומן (פסל, צורף ובשלן). הוא מתגורר עמו במעגן מיכאל והם מגדלים ביחד בהורות משותפת עם האם את בנו של שרפשטיין, עדי.

קישורים חיצוניים
----------------

* ג'ניה דודוצקין, באתר איגוד הכדורעף בישראל
* תומר רונא, "היום יש לי ביטחון לשחק", באתר mynet‏ קיבוץ, 24 בדצמבר 2009
* מירית קושניר סטרומצה, קפטן הכדורעף: אני קודם כל הומו אחר כך ספורטאי, באתר mynet (כפי שנשמר בארכיון האינטרנט), 7 בינואר 2013
* זאב גולדשמיט, שחקן הכדורעף שיצא מהארון, באתר ynet, 26 בפברואר 2013
* עופר מתן, יצא מהלוקר, Time-Out, אוקטובר 2013

הערות שוליים
------------

1. ↑  תומר רונא, אחרי עונת שיא: ג'ניה דודוצקין פורש מכדורעף, באתר mynet‏ קיבוץ, 10 ביולי 2013
2. ↑  מירית קושניר סטרומצה, קפטן הכדורעף: אני קודם כל הומו אחר כך ספורטאי, באתר mynet (כפי שנשמר בארכיון האינטרנט), 7 בינואר 2013.
3. ↑  קרני עם-עד, אמנות, חתונה ומשפחה גאה בקיבוץ, באתר mynet‏ קיבוץ, 11 ביולי 2014